ru ky fr cs tt ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ru ba ru ky ky ru ky ky ky ky ky ky ru ky ky ky ky ky ky ru ky kk ky ky ky ky ky ky ky ky ky ky ky ky ru ru ru en
Бишкек шаарында "Жүрөгүм менин балдарда" аттуу сынактын экинчи этабы Мугалимдердин күнүнө карата жыйынтыкталды.
Бишкек шаардык билим берүү департаментинин начальнигинин орун басары Т.Мамыралиеванын айтымында быйыл мугалимдердин кесиптик майрамына өлкө башчысы К.Бакиевдин келүүсү күтүлүүдө. Бул жыйында шаардык билим берүү департаментинин жыл ичиндеги ийгиликтери айтылып, чечилбей келаткан маселелер кабыргасынан коюлмакчы. Маселен, жылдагыдай эле шаар мектептерине бери дегенде 400дөй мугалим жетишпейт. Жогорку окуу жайдын бүтүрүүчүлөрү мугалимдин айлык акысынын аздыгына байланыштуу мектепке келмек турсун, баш багып да коюшпайт.
- Математика, информатика, англис тили боюнча мугалимдер жетишсиз. Бишкек шаардык мэрия жаш мугалимдерге айлык акысына 500 сом кошумча бөлүп берген. Мындан сырткары, жаш мугалимдер бөлүнгөн мектептер аларга устат дайындап, коомдук фонддон айлыгына кошумча каражат карашат. Тилекке каршы, бул чакан колдоого да жаштар ынанышпайт. Эң чоң маселе, мектептердин жетишсиздигинен 700-800 балага ылайыкталган окуу жайларда 1000ден ашык окуучулар билим алышууда, - дейт Т.Мамыралиева.
Так ушул маселе жөнүндө сүйлөшүп жатканда кабинетке Ак-Өргө мектебинин жетекчиси келип, жөн эле "ыйлады".
- Бир класста 40тан ашып кетти окуучу. Ак-Өргө, Ак-Ордонун балдары. Кантип алардын көзүн жалдыратып мектепке албай коебуз, - деп зыркырайт мектеп жетекчи. - Жок дебесе инвентардан бөлүп бериңиздер, - деп кайрылды ал шаардык билим берүү департаментинин начальнигинин орун басарына. Т.Мамыралиева чечип беребиз дегендей кылды.
Чындыгында эле мугалимдерди, мектеп жетекчилерди көрүп аяйсың. Азыркы татаал заманда жоктон бар кылып келечек муундарга таалим-тарбия берип жатышат.
Чын жүрөгү менен балдарга күчүн, дареметин, ден соолугун, билимин берген мугалимдердин, мектеп жетекчилердин эмгеги талаалап кетпегенин "Жүрөгүм менин балдарда!" аттуу сынак тастыктады.
Сынактын максаты - эффективдүү иштеп жаткан мектеп жамааттарды жана мугалимдерди алып чыгуу, алардын чыгармачыл потенциалын өнүктүрүү, алдыңкы педагогикалык тажрыйбаны жайылтуу менен мугалимдик кесиптин аброюн көтөрүүнү көздөйт.
Бул сынакка шаардык мэрия жана шаардык депутаттардын кеңеши 902,5 миң сом караган.
Жыл бою сынакка катышкан мектептерди атайын комиссия кыдырып, сынактын жобосуна ылайык талаптарды текшерип, жыйынтыгын чыгарышты. Талап боюнча сынакка катышкан мектептин материалдык-техникалык базасынан баштап окуу-тарбия процесстеринин жүрүшү, документтердин толтурулушу, "Билим берүү жөнүндөгү" мыйзамдын, нормативдик актылардын аткарылышына чейин каралды.
- Комиссиянын чечими менен "Мыкты статустук мектеп" номинациясына шаардагы айтылуу №6 мектеп "Социалдык оптимизмдин мектеби" деп таанылды. "Мыкты жалпы билим берүү мектеби" номинациясына №66 "Ден соолук мектеби" деп, ал эми "Мыкты мектепке чейинки мекеме" номинациясына №112 бала бакча "Балдарды өнүктүрүү борбору" деп таанылды, - дейт Т.Мамыралиева.
Шаардык жетекчиликтин айтуусуна караганда 1-орунду ээлеген мыкты окуу жайлар Бишкек шаарынын мэри Н.Тулеевдин колунан 60 миң сом сыйлык алышат. Экинчи орунга татыгандар - 50 миң сом, үчүнчүгө чыккандар - 40 миң сомдук сыйлыкка ээ болушат. Быйылкы майрамдын өзгөчөлүгү Мугалимдер күнүнө карата беш мугалим квартиралуу болушат. Квартиранын ачкычын президент К.Бакиев өз колу менен тапшырат.
- Кезекте турган мугалимдер да кийин кезеги жеткенде алышы ыктымал. Ипотека маселеси да каралып жатат. Мунун баарысы кийинчерээк болот, - деди Тахмина Мамыралиева.
Кандай болгон күнү дагы шаардык мугалимдердин социалдык абалы кичинеден болсо чечилгенсип келатат. Эми ушул жакшы жөрөлгө токтоп калбаса экен деп тилейли.
Мына ушундай жакшы аталыш менен шаардык сынакта мектептердин ичинен мыктынын мыктысы деген наамга айтылуу автордук №6 окуу-тарбиялык комплекс татыды. Шаарда кандай гана семинар, конференция болбосун келген конокторду дайыма №6 кучагын жайып күтүп алат. Анткени, региондон, чет жакадан келген конокторго сыймыктануу менен көрсөтчү бардык шарттары бар. Мактоого арзыйт. Акты ак, караны кара деп эле айтыш керек. Албетте, бардык иш жетекчиге байланыштуу эмеспи.
№6 гимназияны билим берүүгө эмгеги сиңген, Кыргыз билим берүү академиясынын профессору, "Даңк" медалынын, ж.б. толгон-токой сыйлыктардын ээси, эң башкысы адамгерчилигинин бийиктиги менен педагогикалык, окуучулук жамаатты өз үй-бүлөсүндөй башын бириктире билген көсөм, акылман, көрөгөч Светлана Амановна Арыстанова жетектейт.
"Улууну урматтагыла, кичүүнү ызаттагыла" деген принципти бекем тутат. Ички, сырткы ушак-айың менен алектенбейт. Чыныгы жетекчилик принцип менен иш алып барат. Ошондуктан мейли окуучу болсун, мейли мугалим болсун, мейли ата-эне болсун ал кишини "Биздин экинчи энебиз" деп сыйлашат. Бекеринен болбосо керек.
Мектептеги коомдук фонд тарабынан чогултулган каражат кандайдыр бир бирөөнүн чөнтөгүнө түшпөөрүн тастыктаган атайын такта мектептин кире беришинде турат. Анда ата-энелер чогулткан каражаттын кайда кеткени ачык-айкын жазылган. Аны жазбаса деле ата-энелер мектепке келгенде көрүп турушат. Ар бир кабинетте акыркы муундагы компьютерлер менен окуучулар билим алып жатканын көрөсүң.
Сабак бүткөндөн кийин окуучулар үйүнө тарап кетпей кошумча бекер билим алышат. Мектептеги ар бир ийримдин жасап жаткан иштерин көргөндө көзүң тоет.
Мектепке сарптаган каражатына ата-энелердин ичи оорубайт. Анткени ар бир тыйын адрестүү пайдаланып, мектеп үчүн, келечек үчүн мектеп администрациясы туура пайдаланып келет. Материалдык-техникалык базасын чыңдагандан, мугалимдерге кошумча айлык төлөп бергенден сырткары мектептеги коомдук фонд социалдык жактан начар үй-бүлөлөрдүн мыкты окуган балдарына атайын стипендия берип турат. Муну менен келечек муундарды боорукердикке, камкордукка тарбиялап келет. Жаштардын келечегине ишеним арттырат.
Ошондуктан канчалаган мектептердин ичинен заманбап мектептин талабына жооп берген окуу жай алдыга суурулуп чыкты. Гиназиянын иши илгерилеп, Кыргызстандын экономикасын өнүктүргөн мыкты инсандар тарбиялана берсин!
"Социалдык оптимизмдин мектеби" - №6 АОТК (АУВК)
- №69 ОТК (УВК)
Мыкты жалпы билим берүү мектеби
- №66 орто мектеп
"Инсандык сапат калыптанчу мектеби" - №60 орто мектеп
"Динамикалык өнүгүү мектеби" - №62 орто мектеп
"Социалдык өнөктөш мектеби" - №86 орто мектеп
- №21 орто мектеп
Мыкты мектепке чейинки мекеме
"Балдарды өнүктүрүү борбору" - №112 бала бакча
"Ден соолуктун жана ийгиликтин
- №134 бала бакча
"Стабилдүү өнүгүүнүн борбору" - №162 бала бакча
реабилитациялык иштери үчүн" - Кароосуз балдардын
Жыпара Алыбаева, Акбосого №80 орто мектебинин директору:
- Жылда бир келчү кесиптик майрамды ар бир мектеп, ар бир мугалим жакшы маанайда тосуп алышат. Маселен, биз тээ өткөн жылы мектеп ичинде "Жылдын мыкты мугалими" аттуу сынак жарыялап, эми буюрса майрамга карата анын жыйынтыгын чыгарганы турабыз. Бул сынакты жарыялоодон мурда администрация, методикалык кабинеттин жетекчилери, алдыңкы новатор-мугалимдер менен бирдикте сынактын жобосу иштелип чыккан. Анда 20-30 пункттан турган талаптар жазылган болчу. Мисалы, мугалимдин өзүн алып жүрүүсүнөн баштап ата-энелер менен болгон байланышы, таалим-тарбия берүүсүнүн жаңы ыкмалары, билим сапатын жогорулатуу ыкмалары ж.б.у.с. толгон-токой талаптар камтылган. Буюрса, бул сынакка мектептин бардык мугалимдери катышкан. Комиссиянын чечими менен мыктынын мыктылары ушул жуманын аягында жарыяланат. 1-орунга татыган - телевизор, 2-орунга чыккан - магнитофон, 3-орунду ээлеген DVD жана 4-орунга чыккандар кызыктыруучу сыйлыктар менен сыйланышат.
Дегеле мугалим үчүн бир эле күн майрам эмес, менимче, ар бир мугалим ата-эненин алкышына, окуучусунун сүймөнчүлүгүнө арзыса - күнүгө эле майрам болот. Албетте, мугалимдин түйшүгү оор, сыймыгы - зор. Эми, буюрса, келечек үчүн эмгектенип жаткандан кийин ар бир мугалим майрамын жупуну болуп турса да чоң майрамдай тосуп алат. Анткени бир класста 30 окуучу болсо, анын ар бири белек тартуулабаса да, "эжеке же агай майрамыңыз менен!" деген таза жүрөктөн чыккан сөзү эмне деген керемет, эмне деген каалоо.